Thirrje për aplikim për grante

Për: Organizatat studentore dhe grupet joformale

Data e publikimit: 14 gusht 2019

Afati i fundit për aplikim: 13 shtator 2019

Periudha e zbatimit të aktiviteteve: 1 tetor 2019 – 30 nëntor 2019

Organizata për Rritjen e Cilësisë në Arsim – ORCA, u bënë thirrje organizatave studentore dhe grupeve joformale studentore në Kosovë që të aplikojnë për skemën e granteve, me projekt- propozime, të cilat kanë për qëllim përmirësimin e transparencës, llogaridhënies dhe integritetit akademik në institucionet publike të arsimit të lartë në Kosovë.

**Rreth ORCA-s dhe fushëveprimit të saj**

ORCA ka si mision kontributin për rritjen e cilësisë së arsimit në Kosovë, me fokus kryesor arsimin universitar. Mbikëqyr proceset akademike në arsimin e lartë si dhe angazhohet për rigjallërimin e aktivizmit studentor të sistemit publik universitar, përmes bashkëpunimit me organizatat dhe grupet joformale studentore.

**Fushat e financimit**

Skema e granteve e dizajnuar nga ORCA, si partner i projektit “Cilësi, Llogaridhënie, Integritet dhe Transparencë në Arsimin e Lartë (QAINT)” , i zbatuar nga konzorciumi KEC - ORCA – ZSI, do të mbulojë arsimin e lartë publik në Kosovë

Do të merren parasysh projekt-propozimet, të cilat përqendrohen në nxitjen e aktivizimit të grupeve studentore për njohjen dhe adresimin e problemeve dhe çështjeve me rëndësi për interesin publik në arsimin e lartë.

Skema e granteve do të përqendrohet në ato projekte, të cilat si pikësynim kanë adresimin apo zhvillimin e aktiviteteve të caktuara që përfshijnë:

1. Integritetin akademik në universitet publike;
2. Transparencën financiare të universiteteve publike;
3. Aktivitetet me rëndësi për zhvillimin e jetës studentore: aktivitetet kulturore, artistike, sociale dhe sportive, të cilat ndikojnë në rritjen e transparencës, llogaridhënies dhe integritetit;
4. Aktivitetet për nxitjen e vetëdijes kritike studentore;
5. Nismat për adresimin e problemeve të caktuara në kuadër të jetës universitare;
6. Aktivitetet për adresimin e formave të ndryshme të diskriminimit dhe të ruajtjes së ambientit

**Kush duhet të jenë përfitues të zbatimit të projektit?**

Përfitues të zbatimit të projektit duhet të jenë: studentët, stafi akademik, fakultetet, departamentet, qendrat apo institutet e universiteteve publike.

**Çka *nuk* mund të jetë subjekt i financimit?**

* Pagat për zbatuesit e projektit (përveç shërbimeve të caktuara si: dizajni, video animacionet, përkthimi apo të ngjashme);
* Aktivitetet komerciale;
* Bursat;
* Aktivitetet e bamirësisë;
* Pajisjet elektronike (përveç në rastet kur arsyetohen si të domosdoshme për kryerjen e aktivitetit. Në këto raste pronësia fundore e pajisjeve do t’i takojë organizatës grantdhënëse apo përfituesit të zbatimit të aktivitetit sipas marrëveshjes paraprake)

**Çka mund të jetë subjekt i financimit?**

Të gjitha shpenzimet që lidhen me kryerjen e aktiviteteve sipas fushave të përcaktuara në këtë thirrje si:

* Hapësirat për kryerjen e aktiviteteve;
* Printimi i materialeve për zbatimin e aktiviteteve;
* Transporti;
* Shpenzimet e komunikimit;
* Shpenzimet për pajisje apo rekuizita të domosdoshme për zbatimin e aktiviteteve;
* Materialet shpenzuese apo promovuese për zbatimin e aktiviteteve

\*Për të gjitha shpenzimet e lejuara, zbatuesit e projekteve duhet të jenë në gjendje të sjellin dëshmi të shpenzimeve dhe të aktiviteteve të kryera (fatura, kontrata, lista të pjesëmarrjes, fotografi, video, etj.)

\*Të gjitha aktivitetet dhe shpenzimet për to duhet të kryhen brenda periudhës së zbatimit të përcaktuar në këtë thirrje (1 tetor 2019 – 30 nëntor 2019).

**Llojet e granteve**

Thirrja e hapur për organizatat studentore dhe grupet joformale, përfshinë grantet sipas kategorive:

-Për organizata të përfaqësuara në Parlamentet Studentore të universiteteve publike, grante në vlerë deri në 3,000 €;

- Për organizata të përfaqësuara në Unionin e Studentëve të Kosovës, grante në vlerë deri në 2,000 €;

- Për grupe joformale studentore të universiteteve publike, grante në vlerë deri në 1500 €.

**Mënyra e aplikimit**

Organizatat dhe grupet joformale studentore që aplikojnë për grantet e shpallura, duhet t’i dërgojnë këto dokumente:

* Formularin për aplikim, të plotësuar dhe të nënshkruar;
* Certifikatën e regjistrimit të organizatës (nëse është e aplikueshme);
* Statutin e organizatës (nëse është e aplikueshme);
* Buxhetin e projektit (i cili gjendet në formularin e aplikimit)

Aplikimet/Dokumentet, të dërgohen në fitore.orca@gmail.com apo të shtypura në kopje fizike pranë zyreve të ORCA-s, Rr: “Simon Shiroka” H11, Nr. 9; 10000 Prishtinë, më së lagu deri më datë 13 shtator 2019, në orën 15:00.

Këto grante ofrohen në përputhshmëri të plotë me standardet shoqërore dhe mjedisore të projektit QAINT. Përparësi do të kenë aplikimet nga grupe dhe organizata studentore që angazhohen rreth çështjeve të barazisë shoqërore dhe atyre mjedisore e që ndërlidhen me interesin e përgjithshëm publik në arsimin e lartë, përfshirë këtu çështje gjinore, të minoriteteve, personave me aftësi të veçanta, etj. Në veçanti, inkurajohen që të aplikojnë organizata dhe grupe studentore me pjesëmarrje të barabartë gjinore në radhët e tyre.

Për paqartësi apo informata shtesë lidhur me thirrjen, mund t’i drejtoheni personit kontaktues -Fitore Metbala, në e-mailin: fitore.orca@gmail.com.